行春辭三首  其三
作者：陳造
朝代：宋

paragraphs: 懣官曹兮縛虎，擁簿領以昏憒。
竊逍遥於數刻，儻淟汩於終歲。
倚僧垣睨鴻影兮，滌胸塵而一快。
飯雲子而泛乳兮，引吟興之未沬。
吾西道之主人兮，有老禪之晤對。
愈雙矑之月浄兮，館授予而已再。
頑予姿之麏鹿兮，合巖栖而釣瀨。
怳泉石之入眼兮，浩歸懷之自倍。
計三徑之可具兮，顧二頃之猶在。
明年其餞西歸兮，將家漁舟老牛背也。